Μέ ἀφορμή τό κείμενο πού ἀκολουθεῖ γράψτε δυό λόγια γιά τό σημαντικό θέμα τῆς μεταξύ μας συμβίωσης.

Συμβίωση - Ἡ ὀρθόδοξη θεμελίωση τοῦ κοινοῦ βίου.

Ἡ ἁρμονία πού ὑπάρχει στόν κόσμο στηρίζεται στὴν ἑτερότητα, στή διαφορετικότητα. Δέν μποροῦμε νά σκεφτοῦμε ἕνα κόσμο στόν ὁποῖο ἐπικρατεῖ ἕνα χρῶμα, ἕνα σχῆμα καί ὅ,τι ἄλλο ἐπιβάλλει μία καί μόνη ἐπιλογή, ἕνα καί μοναδικό τρόπο ἔκφρασης καί ζωῆς. Ἡ ἴδια ἡ ζωή ἐκδηλώνεται μέσα ἀπό τήν ἑτερότητα. Γι’ αὐτό, ἀκόμα καί σέ καθαρά βιολογικό ἐπίπεδο, ὁ ἔρωτας εἶναι ἡ γενεσιουργός αἰτία τῆς ζωῆς μας, ἀκριβῶς ἐπειδή προϋποθέτει τή βιολογική διαφορετικότητα.

Μόνο πού πρέπει νά μάθουμε πώς νά ταιριάξουμε τά διαφορετικά στοιχεῖα, τά χρώματα, τά σχήματα, τούς ἤχους κλπ. Ἡ μαθητεία αὐτή εἶναι ἐπίπονη καί θέλει, ἐκτός ἀπό τή γνώση χρήσης τῶν ὑλικῶν, καί ἔμπνευση. Ἡ ἔμπνευση εἶναι αὐτή πού κάνει τή διαφορά ἀνάμεσα σέ ἕναν ἁπλό χρήστη ὑλικῶν, γιά ὁποιαδήποτε κατασκευή, καί στόν καλλιτέχνη ὁ ὁποῖος κάνοντας χρήση τῶν παραπάνω ὑλικῶν μπορεῖ νά μᾶς μιλήσει γιά τό νόημα καί τήν ἀλήθεια τοῦ κόσμου.

Στήν ὀρθόδοξη παράδοση ἡ ἔννοια τῆς ἔμπνευσης ἔχει, πέρα ἀπό τό ἰδιαίτερο ἀνθρώπινο χάρισμα, καί κάτι ἐπιπλέον. «Ἔμπνους», ὅπως ἔλεγε ὁ ἄγιος Πορφύριος, εἶναι αὐτός πού εἶναι γεμάτος ἀπό τό Πνεῦμα τοῦ Θεοῦ. Δέν εἶναι ἀρκετή ἡ ἀνθρώπινη ἔμπνευση, παρά τήν ἀξία της, γιά νά μεταδώσει στόν ἄνθρωπο μιά ἀλήθεια πού να μήν εἶναι ἐφήμερη, νά μήν τελειώνει μέ τό θάνατο. Αὐτός πού ἔχει τό Πνεῦμα τοῦ Θεοῦ ξέρει ὅτι κουβαλάει μέσα του τήν ἐμπειρία μιᾶς ἄλλης ζωῆς καί αὐτή προσπαθεῖ νά μεταδώσει.

Ἡ συν-βίωση, ἡ κοινή ζωή, τό νά μοιραζόμαστε τή ζωή μας μέ τόν Ἄλλο προϋποθέτει τήν ἀγάπη. Οἱ αἰῶνες πού διάβηκαν ἔδειξαν ὅτι ἡ ἀνθρώπινη ἀγάπη, μ’ ὅλη τήν ὀμορφιά της, δέ στάθηκε ἱκανή νά ξεπεράσει τό ἐφήμερο γιατί εἶναι κι αὐτή ὑποταγμένη στήν ἀνθρώπινη θνητότητα. Ἡ ἀγάπη, εἶναι ἡ ὕψιστη μορφή τέχνης, γι’ αὐτό χρειάζεται τήν ἔμπνευση πού ἐννοεῖ ὁ ἅγιος Πορφύριος, τήν πνοή τοῦ Ἁγίου Πνεύματος πού μᾶς διδάσκει τήν ἄλλη ἀγάπη πού εἶναι ἄγνωστη στόν πεπερασμένο ἄνθρωπο, τήν ἀγάπη πού νικάει τό θάνατο. Ἡ ἀγάπη αὐτή ἀλλάζει τά ἀνθρώπινα δεδομένα καί δίνει καινούριο νόημα στόν τρόπο που ὑπάρχει ὁ ἄνθρωπος.

Ὁ Καρτέσιος μέσα στό πλαίσιο τοῦ νεοουμανισμοῦ εἶπε τό γνωστό «cogito ergo sum», πού σημαίνει ὅτι ὁ ἄνθρωπος εἶναι ὅ,τι εἶναι ἐπειδή ἔχει νόηση. Εἶναι γνωστό πού ὁδήγησε ἡ ἀντίληψη αὐτή γιά τόν ἄνθρωπο. Ἄν πράγματι ὁ ἄνθρωπος εἶναι ἕνα ζῶο σκεπτόμενο εἶναι ἀναπόφευκτο ὅτι θά ὁδηγηθεῖ στίς φρικαλεότητες τῶν στρατοπέδων συγκέντρωσης, στόν ρατσισμό καί στήν ὑποτίμηση τελικά τῆς ἀξίας τοῦ ἀνθρώπου. Ὡς ἀντίδοτο σ’ αὐτόν τόν παραλογισμό ἡ ὀρθόδοξη παράδοση ἀνατρέπει τό λόγο τοῦ Καρτεσίου καί ἀντ’ αὐτοῦ ὑποστηρίαζει ὅτι ὁ ἄνθρωπος ὑπάρχει μόνο ὅταν ἀγαπᾶ, «amo ergo sum». Μόνο μέ τήν ἀγάπη πού γεννιέται στήν καρδία μας ἀπό τήν πνοή τοῦ Ἁγίου Πνεύματος, τό ὁποῖο μᾶς διδάσκει νά μήν ὑποτάσσουμε τόν Ἄλλο στό ἐγώ μας, μποροῦμε νά συνυπάρξουμε καί τότε μόνο ἡ διαφορετικότητα βιώνεται ὡς εὐλογία καί ὄχι ὡς κατάρα.